สังคมข่าวหุ้น
หุ้นไทยแนวโน้มดี หลังดัชนีไปยืนเหนือ 1,550 จุด ตัวเลขติดเชื้อโควิดใกล้ถึงจุดพีคแล้ว แผนนำเข้าวัคซีนไฟเซอร์ชัดเจน ปลายเดือนก.ย.
หุ้นไทยแนวโน้มดี หลังดัชนีไปยืนเหนือ 1,550 จุด ตัวเลขติดเชื้อโควิดใกล้ถึงจุดพีคแล้ว แผนนำเข้าวัคซีนไฟเซอร์ชัดเจน ปลายเดือนก.ย.
19 ส.ค. 2564

*ทะลุแนวต้าน 1550 จุด
*หุ้นไทยแนวโน้มดี หลังดัชนีไปยืนเหนือ 1,550 จุด ตัวเลขติดเชื้อโควิดใกล้ถึงจุดพีคแล้ว แผนนำเข้าวัคซีนไฟเซอร์ชัดเจน ปลายเดือนก.ย. หรือต้นเดือนตุลาคม กว่า 30 ล้านโดส นักลงทุนเริ่มมองเห็นโอกาส ฉวยจังหวะนี้เข้ามาเก็บหุ้นไว้ก่อน แนวรับ 1,540 แนวต้าน 1,560 จุด
*กลุ่มไฟแนนซ์คึกคัก ล่าสุด “ชูชาติ” บิ๊กบอส MTC อั้นไม่อยู่ปรับขึ้นดอกเบี้ยจำนำทะเบียนรถมอเตอร์ไซค์สวนทิศทางตลาดฯ ขณะที่ SAWAD ที่จับมือกับออมสินไม่ต่อโปรดอกเบี้ยต่ำ ทำให้ตลาดฯคาดว่าศึกดอกเบี้ยได้สงบแล้ว กลับมาเก็งกำไรหุ้นกลุ่มนี้อีกครั้ง
*ภาคภูมิ ภูอุดม กรรมการผู้จัดการ บริษัท ทีบีเอสพี จำกัด (มหาชน) หรือ TBSP ผู้ดำเนินธุรกิจการผลิตสิ่งพิมพ์ปลอดการปลอมแปลงอย่างครบวงจร ตั้งเป้าหมายรายได้ปี 2564 เติบโตอย่างต่อเนื่อง จากการผลักดันงานด้านซีเคียวริตี้อย่างครบวงจร พร้อมต่อยอดการเติบโตจากการปรับโครงสร้างครั้งใหญ่ โดยเตรียมรุกธุรกิจผลิตบัตรพลาสติกรองรับยุคดิจิทัล ผ่านกลุ่มบริษัท สบาย เทคโนโลยี จำกัด (มหาชน) หรือ SABUY โดยจะมีการ Synergy ร่วมกัน
*วรมน อิงคตานุวัฒน์ รองกรรมการผู้จัดการ และประธานเจ้าหน้าที่การเงิน บมจ.ดิ เอราวัณ กรุ๊ป (ERW) เดินหน้าขยายเครือข่ายโรงแรม Hop INN ให้เติบโตมากขึ้น โดยจะสร้างใหม่อีก 7 แห่ง ภายหลังจากที่ต้องชะลอการก่อสร้างออกไปเมื่อเดือนก.ค. จากนโยบายภาครัฐเพื่อมุ่งรับลูกค้าในประเทศ ลดการพึ่งพานักท่องเที่ยวต่างชาติที่ยังไม่สามารถเข้ามาได้
*ธนาคาร-สถาบันการเงินในห้างสรรพสินค้าเฮ กทม.ไฟเขียวเปิดแล้ววานนี้ ไม่เกิน 2 ทุ่ม กลุ่มธุรกิจลิสซิ่ง บัตรเครดิต หรือการให้สินเชื่อ ที่ตั้งอยู่ในห้างสรรพสินค้า, ศูนย์การค้า, คอมมูนิตี้มอลล์ หรือสถานประกอบการอื่นที่มีลักษณะคล้ายกัน สามารถเปิดดำเนินการได้จนถึงเวลา 20.00 น. และต้องดำเนินการภายใต้เงื่อนไขเวลา การจัดระบบระเบียบ และมาตรการป้องกันโรคที่ทางราชการกำหนด โดยมีผลตั้งแต่วันที่ 18 ส.ค. 64 เป็นต้นไป
*ไพศาล อ่าวสถาพร รองกรรมการผู้จัดการ สายงานธุรกิจร้านอาหาร บริษัท โออิชิ กรุ๊ป จำกัด (มหาชน) เร่งปรับแผนเพื่อตอบสนองและอำนวยความสะดวกให้ผู้บริโภคสามารถเข้าถึงสินค้าและบริการ พัฒนาช่องทางการขายแบบซื้อกลับบ้าน (Take Home) และจัดส่ง (Delivery) มากขึ้น ขณะเดียวกันก็มีการปรับรูปแบบร้านให้เหมาะสมสอดคล้องกับสภาพแวดล้อมทางการตลาดในปัจจุบัน โดยเน้นเคลื่อนเข้าสู่กลุ่มลูกค้าเป้าหมายได้อย่างครอบคลุมและรวดเร็ว ผ่านการเปิดตัวและขยายธุรกิจสู่ร้านอาหารประเภท ฟู้ด ทรัค หรือรถจำหน่ายอาหารเคลื่อนที่ ภายใต้โออิชิ มากขึ้นเช่นเดียวกัน
*วสันต์ อิทธิโรจนกุล บิ๊กบอส PIMO มั่นใจออเดอร์มอเตอร์มีแนวโน้มเติบโตอย่างต่อเนื่อง ยิ่งเข้าสู่ไตรมาส 3 ไฮซีซั่น ดันกำไรออลไทม์ไฮอย่างต่อเนื่อง ล่าสุดอนุมัติจ่ายปันผลระหว่างกาล 0.018 บาท ขึ้นเครื่องหมาย XD วันที่ 24 ส.ค. ดีเดย์จ่ายปันผล 8 ก.ย.นี้
*อมร สุวจิตตานนท์ ผู้ช่วยกรรมการผู้จัดการ ธนาคารกสิกรไทย เป็นผู้แทนธนาคารรับ 6 รางวัลการบริหารจัดการด้านการเงินยอดเยี่ยมประจำปี 2021 จาก 3 เวทีใหญ่ระดับเอเชีย ได้แก่รางวัล Best Service Provider-Cash Management และรางวัล Best Service Provider-E-Solutions Partner และรางวัล Best FX Bank For Retail Clients นอกจากนี้ยังได้รับรางวัล Thailand Domestic Cash Management Bank of the Year และรางวัล Thailand Domestic COVID Management Initiative of the Year ตอกย้ำความเป็นเลิศทางการให้บริการจัดการด้านการเงินที่ดีที่สุดแก่ลูกค้าและความมุ่งมั่นในการพัฒนาคุณภาพการให้บริการอย่างต่อเนื่อง
*PJW ขายบิ๊กล็อต ล่าสุดวิวรรธน์ เหมมณฑารพ ประธานกรรมการบริหาร บริษัท ปัญจวัฒนาพลาสติก จำกัด (มหาชน) หรือ PJW เผยครอบครัว เหมมณฑารพ ได้ขายใบสำคัญแสดงสิทธิที่จะซื้อหุ้นสามัญของบริษัทฯ (PJW-W1) เป็นรายการบิ๊กล็อตจำนวน 82,484,312 หน่วย ให้กับกลุ่มพันธมิตร ซึ่งดำเนินธุรกิจเกี่ยวกับการขายวัสดุทางการแพทย์ ที่มีฐานตลาดส่งออกหลักในต่างประเทศ ทั้งสหรัฐอเมริกา และในยุโรป สนใจในธุรกิจทางด้าน plastic products for medical ของบริษัทฯ หลังจากที่บริษัทฯแตกไลน์ธุรกิจขยายการลงทุน ด้านนวัตกรรมผลิตภัณฑ์ กลุ่ม Medical เครื่องมือทางการแพทย์จากพลาสติกใช้แล้วทิ้ง
*ตลาดหลักทรัพย์ฯ แจ้งดำเนินการกับ STAR กรณีบริษัทหยุดประกอบกิจการทั้งหมดหรือเกือบทั้งหมด ขึ้นเครื่องหมาย NC เนื่องจากบริษัทเข้าข่ายอาจถูกเพิกถอนหลักทรัพย์กรณีบริษัทหยุดประกอบกิจการทั้งหมดหรือเกือบทั้งหมด
*บริษัท อิออน ธนสินทรัพย์ (ไทยแลนด์) จำกัด (มหาชน) จับมือ บริษัท บิ๊กซี ซูเปอร์เซ็นเตอร์ จำกัด (มหาชน) จัดโปรโมชั่นสุดปังอย่างแคมเปญผ่อนทุกชิ้น ทั้งห้าง รวมชิ้นได้ ให้ผู้บริโภคสามารถซื้อสินค้าในบิ๊กซีทุกสาขาได้อย่างคล่องตัวมากขึ้นผ่านบริการอิออน แฮปปี้ เพย์ และ อิออน แฮปปี้ แพลน ด้วยการผ่อนสินค้าในอัตราดอกเบี้ยเพียง 0% นานสูงสุดถึง 6 เดือน ตั้งแต่วันนี้ 31ธันวาคม 2564 นี้